പ്രവാസിക്ക് നേരെ ബോംബേറ്: കഞ്ചാവ് മാഫിയയെന്ന് പൊലീസ് മലയിന്കീഴ്: മാറനല്ലൂരില് പ്രവാസിയും ഡി.വൈ.ഐ പ്രവര്ത്തകനുമായ യുവാവിന് നേരെ ബോംബേറ്. ബോംബ് പൊട്ടാത്തതിനാല് വന് ദുരന്തം ഒഴിവായി. വെള്ളിയാഴ്ച രാത്രി 8.30ഓടെയാണ് സംഭവം. വീടിന് മുന്നില് ബൈക്കിലിരുന്ന് മൊബൈല് കാണുകയായിരുന്ന റസല്പുരം തേവരക്കോട് പ്രബിന് ഭവനില് പ്രബിന്26 നേരെയാണ് ആക്രമണമുണ്ടായത്. എറിഞ്ഞത് നാടന് ബോംബാണെന്ന് ബോംബ് സ്ക്വാഡ് സ്ഥിരീകരിച്ചു. ബൈക്കിലെത്തിയ രണ്ട് പേരാണ് ബോംബറിഞ്ഞതെന്ന് പ്രബിന് മാറനല്ലൂര് പൊലീസില് നല്കിയ മൊഴിയില് പറയുന്നു. അടുത്തിടെ പ്രബിനും പ്രദേശത്തെ കഞ്ചാവ് മാഫിയയുമായി ബന്ധമുള്ള ചില യുവാക്കളുമായി വാക്ക് തര്ക്കം നടന്നിരുന്നു. അതാകാം ബോബേറിന് കാരണമെന്നാണ് പൊലീസിന്റെ പ്രാഥമിക നിഗമനം. പ്രബിന് നല്കിയ മൊഴിയിലും കഞ്ചാവ് സംഘമാണെന്നുണ്ട്. വിദേശത്ത് സ്വകാര്യ കമ്ബനിയുടെ കപ്പലില് കുക്കായി പ്രവര്ത്തിക്കുന്ന പ്രബിന് കൊവിഡ് ആയതിനാല് കഴിഞ്ഞ ഒരുവര്ഷമായി നാട്ടിലുണ്ട്. ഡി.വൈ.എഫ്.ഐയില് സജീവ പ്രവര്ത്തകനായിരുന്നു പ്രബിന്. ആക്രമണത്തിന് പിന്നിലുള്ളവരെ പൊലീസ് അടിയന്തരമായി പിടികൂടണമെന്ന് സി.പി.എം ഊരൂട്ടമ്ബലം ലോക്കല് കമ്മിറ്റി സെക്രട്ടറി പി.എസ്. പ്രഷീദ് ആവശ്യപ്പെട്ടു. കാട്ടാക്കട ഡിവൈ.എസ്.പി ബി. പ്രശാന്തിന്റ നേതൃത്വത്തിലുള്ള പൊലീസ് സംഘം സ്ഥലത്തെത്തി തെളിവെടുത്തു. ബോംബ് സ്ക്വാഡ് സ്ഥലത്ത് നിന്ന് നാടന് ബോബ് മാറ്റി നിര്വീര്യമാക്കി.